በጨረታ አሸንፈን ስንገለገልበት የነበረውን የንግድ ሱቆች  በቂ ጊዜ ሳይሠጠን እንድንለቅ ተገደናል – ነጋዴዎች
በኮልፌ ቀራኒዮ ክፈለ ከተማ በቀድሞ ባደራ ቦርድ የሚሰሩ ነጋዴዎች በጨረታ አሸንፈን ስንገለገልበት  የነበረውን የንግድ ሱቆች በቂ ጊዜ ሳይሰጠን እንድለቅ ተገደናል ሲሉ ነጋዴዎች ለዋልታ ቅሬታቸው አቅርበዋል፡፡እንደ ማህበሩ አባልነታችን የውስጥ ችግሮችን በማንሳታችን ነው ሱቆቹን እንድንለቅ የተገደድነውም ብለዋል፡፡በወረዳው ነዋሪ የሆኑት እነዚህ ቅሬታ አቅራቢዎች  አሁን የነበሩበት ሱቅ ለበርካታ አመታት  ሲሰሩ የነበሩበት እና ቤተሰቦቻቸውን የሚያስተዳድሩበት እንደሆነ ይጠቅሳሉ፡፡ታዲያ ይህችን አንድ አይናችንን አጨለሙብን ሲሉ የወረዳ 05 የራዕይ ሸማቾች ማህበርን ይከሳሉ፡፡የወረዳው ሸማቾች ማህበር በበኩሉ ነጋዴዎቹን ለማፈናቀል ሳይሆን ከህግ ወጪ መሥራት ስለማልችል ነው እርምጃውን ለመውሰድ ተገደድነው ብሏል፡፡ በአዋጅ ቁጥር 985/2009 መሠረት ህብረት ሥራ ማህበራት ሱቆችን ለሌላ ወገን ማከራይት እንደማይችል በደነገገው መሰረት ሱቁን ለቀው እንዲወጡ አድርገናል ሲሉ የማህበሩ የቦርድ ሰብሳቢ አቶ ደሳለኝ ረጋሳ  በበኩላቸው ተናግረዋል፡፡በወረዳው ነዋሪ የሆኑና  በራዕይ  ሸማች ማህበር አገልግሎት አሠጣጥ ላይ ቅሬታ የሚያነሱም ነዋሪዎችም ሸማች ማህበሩ ተገቢውን አገልግሎት በተገቢው ሰዓት ካለመስጠቱም ባሻግር ነግደው ማህበረሰቡን  በቅርበት የሚያገለግሉ  ነጋዴዎችን ሱቆቻቸውን ልቀቁ ማለቱ ተገቢ አይደለም ይላሉ፡፡ይልቁኑ  ማህበሩ  በስሩ የሚገኙና ለአከባቢው አገልግሎት  እንዲሰጡ በሚል የተሰጠውን ሰፋፊ ቦታዎች ቢያለማና ህበረተሰቡን በተሻለ ቢያገለግል ተገቢ ነው ሲሉ ምክራቸውን ይለግሳሉ፡፡